Tirsdag strejkede elever fra landets FGU-skoler for bedre vilkår. Det skal imødekommes, mener nordjyske politikere.

Bannere, taler og kamp-kage. Det var, hvad eleverne på FGU-skolen i Aalborg havde væbnet sig med i anledning af deres kampdag, hvor de vil sætte fokus på deres vilkår. For de er nemlig for ringe, mener de unge FGU-elever. Uddannelsestilbuddet Forberedende Grunduddannelse kom til verden efter en reform i august 2019. Tilbuddet henvender sig til unge under 25 år, som ikke har gennemført - eller er i gang med - en ungdomsuddannelse. Mangler penge Medlem af Folketingets Børne- og Undervisningsudvalg for Venstre Marie Bjerre understreger vigtigheden af, at FGU-skolerne har de rette ressourcer. -	Det er netop her, at de unge, der har det allersværest i vores samfund, samles op, forklarer hun og fortsætter: -	Nu viser det sig, at der mangler penge, og det er ikke noget nyt problem. Det var også et problem sidste år og sidste år igen – vi bliver nødt til at prioritere det. I alt er der 27 FGU-instituitioner, som driver 85 skoler i hele landet med cirka 6.500 elever – i Aalborg går omkring 315 elever fordelt på to skoler. TV2 Nord sendte live, da FGU-eleverne strejkede tidligere på dagen: Minister indkalder til møde Hos Socialdemokratiet kan medlem af Folketingets Børne – og Undervisningsudvalg Orla Hav også se problemet. -	Man har tilført 260 millioner kroner ekstra, så der har været en underfinansiering, som vi skal finde en løsning på, fortæller han. I forbindelse med kampdagen mødes FGU-elevernes forening Modstrøm med Børne- og Undervisningsminister Pernille-Rosenkrantz Theil (S) for at drøfte vilkårene. -	Jeg ved, at ministeren har planlagt indkaldelse af forligskredsen for at se på, hvordan erfaringerne siden 2019 skal omsættes fremover, slutter Orla Hav (S).